KZN-raadslid se kantoor aan die brand gesteekDie kantoor van ŉ raadslid van Umlazi in KwaZulu-Natal is Sondag deur ontevrede inwoners aan die brand gesteek. “Sowat 200 mense het Sondag by die kantore in Glebelands Reunion-hostel in Umlazi, suid van Durban, bymekaargekom,” het kapt. Thulani Zwane, woordvoerder van die polisie in KwaZulu-Natal, gesê. “Die inwoners het Donderdag teen dienslewering betoog. Hulle het die kantoor Sondag aan die brand gesteek.” Die polisie ondersoek ŉ klag van brandstigting. Niemand is nog in hegtenis geneem nie en geen beserings is aangemeld nie. Zwane kon nie kommentaar lewer oor die motief vir die aanval nie. Thabo Mofokeng, woordvoerder van die Ethekwini-munisipaliteit, kon nie dadelik kommentaar lewer nie.